L-iżgurar ta' aċċess sikur u affordabbli għall-vaċċini kontra l-COVID-19 madwar id-dinja, u partikolarment għal pajjiżi bi dħul baxx u medju, huwa prijorità għall-Unjoni Ewropea. Fis-Summit Globali dwar is-Saħħa li sar Ruma fil-21 ta' Mejju 2021, il-President von der Leyen ħabbret li sa tmiem l-2021, “Tim Ewropa” se jkun ikkondivida mill-inqas 100 miljun doża ma' pajjiżi bi dħul baxx u medju, prinċipalment permezz tal-COVAX, l-imsieħeb tagħna fil-proċess li nlaqqmu d-dinja. “Tim Ewropa” (l-UE, l-istituzzjonijiet tagħha, u s-27 Stati Membri kollha) qiegħed fit-triq it-tajba biex jeċċedi l-għan inizjali, peress li hemm previst li sa tmiem l-2021 jiġu kondiviżi 200 miljun doża ta' vaċċini kontra l-COVID-19 mal-pajjiżi li l-aktar għandhom bżonnhom. Fi kliem il-President von der Leyen: “Tim Ewropa jerfa' fuqu r-responsabbiltà biex jgħin lid-dinja tiġġieled il-virus, kullimkien. It-tilqim huwa kruċjali — għalhekk huwa essenzjali li niżguraw l-aċċess għall-vaċċini kontra l-Covid-19 għall-pajjiżi madwar id-dinja kollha. Se nikkondividu aktar minn 200 miljun doża ta' vaċċini kontra l-COVID-19 ma' pajjiżi bi dħul baxx u medju sa tmiem din is-sena. Il-200 miljun doża u aktar ta' vaċċini kontra l-COVID-19 li “Tim Ewropa” impenja ruħu li jamministra, se jaslu fil-pajjiżi ta' destinazzjoni tagħhom, prinċipalment permezz tal-COVAX, sa tmiem din is-sena. S'issa COVAX wassal 122 miljun doża lil 136 pajjiż. B'mod parallel, Tim Ewropa nieda l-inizjattiva dwar il-manifattura u l-aċċess għall-vaċċini, għall-mediċini u għat-teknoloġiji tas-saħħa fl-Afrika. L-inizjattiva se tgħin biex jinħolqu l-kundizzjonijiet it-tajba għall-manifattura ta' vaċċin lokali fl-Afrika, sostnuti b'€1 biljun mill-baġit tal-UE u mill-istituzzjonijiet Ewopej tal-finanzi għall-iżvilupp, bħall-Bank Ewropew tal-Investiment (il-BEI). Fid-9 ta' Lulju, flimkien ma' miżuri oħra ta' appoġġ, Tim Ewropa qabel li jappoġġa investiment fuq skala kbira fil-produzzjoni tat-tilqim mill-Istitut Pasteur f'Dakar. L-impjant tal-manifattura l-ġdid se jnaqqas id-dipendenza ta' 99 % li għandha l-Afrika fuq l-importazzjonijiet tal-vaċċin u se jsaħħaħ ir-reżiljenza futura tal-kontinent għall-pandemiji. Kuntest L-UE kienet il-moħħ wara t-tmexxija tar-Rispons Globali għall-Coronavirus u l-ħolqien tal-Aċċelleratur ACT, il-faċilità dinjija għall-aċċess għall-vaċċini kontra l-COVID-19, għad-dijanjostika u għat-trattamenti tiegħu. Peress li l-biċċa l-kbira tal-pajjiżi bi dħul baxx u medju jeħtieġu ż-żmien u l-investimenti biex jibnu l-kapaċitajiet ta' manifattura tagħhom stess, l-aktar rispons immedjat u effettiv jibqa' l-kondiviżjoni tal-vaċċin. Il-President von der Leyen u l-Prim Ministru tal-Italja Mario Draghi laqqgħu s-Summit Globali dwar is-Saħħa fil-21 ta' Mejju 2021. Proprju dan l-ewwel summit tal-G20 dwar is-saħħa mmarka l-bidu ta' kapitolu ġdid fil-politika tas-saħħa globali. Il-mexxejja tad-dinja impenjaw ruħhom għall-multilateraliżmu, għall-kooperazzjoni globali fis-saħħa u għaż-żieda fil-kapaċitajiet tal-manifattura tat-tilqim madwar id-dinja, biex din il-pandemija tkun l-aħħar pandemija. Għal aktar informazzjoni Rispons Globali għall-Coronavirus Summit Globali dwar is-Saħħa L-inizjattiva tal-Afrika